**อย. รวมพลัง สสจ. ยกระดับระบบกำกับดูแล  
ผลิตภัณฑ์วัตถุอันตรายที่ใช้ในบ้านเรือนหรือทางสาธารณสุข**

**++++++++++++++++++++++**

อย. ผสานความร่วมมือ สสจ. ขับเคลื่อนการคุ้มครองผู้บริโภคด้านวัตถุอันตราย มุ่งพัฒนาระบบการกำกับดูแลผลิตภัณฑ์วัตถุอันตรายหลังออกสู่ตลาดให้ทันต่อเหตุการณ์ และสามารถปฏิบัติงานได้อย่างมีประสิทธิภาพเป็นแนวทางเดียวกันทั่วประเทศ เพื่อให้ประชาชนได้ใช้ผลิตภัณฑ์วัตถุอันตรายที่มีคุณภาพ ประสิทธิภาพ และปลอดภัย

**เภสัชกรมรกต จรูญวรรธนะ ผู้ทรงคุณวุฒิด้านความปลอดภัยและประสิทธิผลของผลิตภัณฑ์และการใช้ผลิตภัณฑ์ด้านสาธารณสุข** เป็นประธานเปิดการประชุมเชิงปฏิบัติการเพื่อจัดทำแนวทางการเฝ้าระวังเชิงรุกด้านวัตถุอันตรายทั้งส่วนกลางและส่วนภูมิภาค จัดขึ้นระหว่างวันที่ 20 - 21 กุมภาพันธ์ 2568 ณ โรงแรมอมารี ดอนเมือง แอร์พอร์ต กรุงเทพฯ โดยมีเจ้าหน้าที่จากสำนักงานสาธารณสุขจังหวัดทั่วประเทศและสำนักงานคณะกรรมการอาหารและยาเข้าร่วมประชุม เพื่อเพิ่มศักยภาพในกำกับดูแลวัตถุอันตรายที่ใช้ในบ้านเรือนหรือทางสาธารณสุข ซึ่งเป็นผลิตภัณฑ์ที่อยู่ในการกำกับดูแลของ อย. โดยนำเอาหลักการบริหารจัดการความเสี่ยง หลักการเก็บตัวอย่างและการจัดทำแนวทางการเฝ้าระวังที่ดี ข้อมูลสถานการณ์และปัญหาการกระทำผิดที่เกี่ยวกับวัตถุอันตรายในแต่ละพื้นที่ทั่วประเทศไทย รวมทั้งความรุนแรง ความถี่ และผลกระทบที่เกิดขึ้นจากการไม่ปฏิบัติตามพระราชบัญญัติวัตถุอันตราย พ.ศ. 2535 และแนวทางการดำเนินการที่ผ่านมา มาจัดทำแนวทางการเฝ้าระวังเชิงรุกด้านวัตถุอันตราย ให้มีแนวทางปฏิบัติที่ชัดเจนสอดคล้องกันทั่วประเทศ และครอบคลุมครบถ้วนทุกมิติของการเฝ้าระวัง ทั้งด้านสถานประกอบการ ผลิตภัณฑ์ และการโฆษณาผลิตภัณฑ์วัตถุอันตราย

**ผู้ทรงคุณวุฒิฯ** กล่าวเพิ่มเติมว่า ในการทำงานเชื่อมโยงกับส่วนภูมิภาคทั่วประเทศ จะทำให้การกำกับดูแลผลิตภัณฑ์วัตถุอันตรายที่ใช้ในบ้านเรือนหรือทางสาธารณสุขมีเอกภาพ ใช้มาตรฐานเดียวกัน มีความโปร่งใส ตรวจสอบ ติดตามได้ อย. จึงดำเนินการเตรียมความพร้อมและให้การสนับสนุนด้านต่าง ๆ เพื่อให้มีการพัฒนางานคุ้มครองผู้บริโภคด้านวัตถุอันตรายอย่างรอบด้าน ซึ่งการประชุมครั้งนี้เป็นก้าวสำคัญในการขับเคลื่อนงานคุ้มครองผู้บริโภคด้านวัตถุอันตรายทั้งประเทศ สร้างความมั่นใจแก่ผู้บริโภค เป็นการยืนยันถึงความมุ่งมั่นของ อย. ในการดูแลสุขภาพของประชาชนว่าจะได้รับผลิตภัณฑ์วัตถุอันตรายที่มีคุณภาพ ประสิทธิภาพ และปลอดภัย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 20 กุมภาพันธ์ 2568 ข่าวแจก 110 / ปีงบประมาณ พ.ศ. 2568**